钦定古今图书集成/明伦汇编/官常典/第528卷 > 步鲁合荅
## 钦定古今图书集成/明伦汇编/官常典/第528卷 > 步鲁合荅

按《元史》本传：“步鲁合荅，蒙古弘吉剌氏。祖按主奴，太
宗时率蒙古军千人，从诸王察合台征河西，至山丹，
攻下定、会、阶、文诸州，以功为元帅，佩金符，驻军汉阳
礼店戍守西和、阶、文南界及西蕃边境。换金虎符。真
除元帅。父车里袭职，从都元帅纽璘攻成都，宋将刘
整以重兵守云顶山，车里击败之，进围其城，整遣裨”
校出战，败走，追至简州，斩之，杀三百馀人，遂拔其城，
攻重庆。车里将兵千人为先锋，渡马湖江，败宋兵于
马老山，俘获百馀人。戊午，诸军还屯灰山，宋兵夜来
劫营，车里击败之，斩首三百级。世祖即位，赐金符，为
“奥鲁元帅”，又改征行元帅。至元二年，车里以老疾不
任事，诸王阿只吉命步鲁合荅代领其军。至元八年制授管军千户，佩金符。宋将昝万寿攻成都，佥省严
忠范遣步鲁合荅将兵七百人御之于沙坎，流矢中
右颊，拔矢战愈力，大败其军。十一年，行院汪田哥以
兵围嘉定，步鲁合荅即率其众攻九顶山，破之，嘉定
降。进攻重庆，宋军突围出走铜锣峡，行院忽敦遣步
鲁合荅追之，至广羊坝，斩首二百级。泸州叛，还军讨
之。步鲁合荅以所部兵攻宝子寨，岁馀不下，乃造云
梯，先登急击，遂破之，杀卤殆尽。十六年，取重庆，以功
迁武略将军、征行元帅。二十一年，命统蒙古探马赤
军千人，从征金齿蛮，平之。都元帅蒙古征罗必甸，
步鲁合荅率游兵先行，江水暴溢，率众泅水而渡，去
城三百步而营。居七日，诸军会城下，乃进攻之。步鲁
合荅先登，拔其城，遂屠之。又从征八百媳妇国，至车
厘。车厘者，其酋长所居也。诸王阔阔命步鲁合荅将
游骑三百往招之降，不听。进兵攻之，都镇抚侯正死
焉。步鲁合荅毁其“北门木”，遂入其寨，其地悉平。赐金
虎符，授怀远大将军、云南万户府达鲁花赤。卒，子忙
古不花袭。